รัฐมนตรีว่าการกระทรวงการท่องเที่ยวและกีฬา ประกาศพร้อมขึ้นชั้น "กระทรวงเศรษฐกิจ" อย่างเต็มรูปแบบ
รัฐมนตรีว่าการกระทรวงการท่องเที่ยวและกีฬา ประกาศพร้อมขึ้นชั้น "กระทรวงเศรษฐกิจ" อย่างเต็มรูปแบบนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า ในโอกาสวันครบรอบ 17 ปี การสถาปนากระทรวงฯ นับตั้งแต่ที่ตนเข้ามารับตำแหน่ง นโยบายหลักๆ ที่ต้องการจะเน้นย้ำ คือ ด้านความปลอดภัย ความสะอาด ความเป็นธรรมและกระจายรายได้สู่ชุมชน ลดความเหลื่อมล้ำ โดยมุ่งหวังผลักดันการดำเนินการและขับเคลื่อนโครงสร้างธุรกิจบริการการท่องเที่ยวและกีฬา ผ่านหน่วยงานในสังกัดที่รับผิดชอบภารกิจแต่ละกระบวนการ ทั้งด้านการท่องเที่ยวและด้านการกีฬา นอกจากนี้กระทรวงฯ ยังเป็นหน่วยงานที่มีหน้าที่ดูแลรับผิดชอบต่อกลุ่มเป้าหมายอย่างครบวงจร ทั้งกลุ่มนักท่องเที่ยวและกลุ่มผู้ประกอบการ จึงมีแนวคิดที่จะปรับโครงสร้างของกระทรวงฯ เพื่อยกระดับการทำงานให้ตอบสนองอุตสาหกรรมการท่องเที่ยวและกีฬาทั้งระบบนอกจากนี้ นายพิพัฒน์ ยังกล่าวเพิ่มเติมอีกว่า ทุกวันนี้ภาคการท่องเที่ยวยังคงเป็นเครื่องยนต์หลักในการสร้างรายได้ให้ประเทศไทย โดยจะเห็นได้จากเดือนมกราคม – สิงหาคม 2562 มีนักท่องเที่ยวต่างชาติเดินทางมาเยี่ยมเยือนประเทศไทยแล้วมากกว่า 26.56 ล้านคน เป็นไทยเที่ยวไทย 103.05 ล้านคน-ครั้ง สามารถสร้างรายได้รวม 1.99 ล้านล้านบาท เพิ่มขึ้นจากช่วงเดียวกันของปีที่ผ่านมาร้อยละ 2.82% แม้ว่าช่วงเวลาที่ผ่านมาเศรษฐกิจโลกจะชะลอตัวและเกิดสงครามการค้าระหว่างสหรัฐกับจีน แต่ประเทศไทยยังคงเป็นจุดหมายปลายทางของนักท่องเที่ยวจากทั่วโลก วันนี้กระทรวงฯจึงพร้อมที่จะก้าวสู่การเป็น "กระทรวงเศรษฐกิจเต็มรูปแบบ" ด้วยจุดแข็งของประเทศไทยและด้วยการบริหารจัดการที่ดี เชื่อมั่นว่าจากวันนี้ไปจะมีสิ่งดีๆ เกิดขึ้นอีกมากมาย ด้วยพลังความมุ่งมั่นทุ่มเท เพื่อสืบสานภารกิจทั้งด้านท่องเที่ยวและด้านกีฬา ให้เกิดเป็น "ความสุข" และ "รอยยิ้ม"ของผู้คน เพื่อความก้าวหน้าอย่างยั่งยืน กระจายรายได้สู่ชุมชน ส่งเสริมกีฬา สู่การเป็นหนึ่งในการแข่งขันระดับโลก